KLASA: 034-06/24-01/9

URBROJ: 711-02-01/03-2024-02

Zagreb, 28. veljače 2024.

 **Domagoj Latinac**

**Predmet: očitovanje na zahtjev Domagoja Latinca**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je 9. veljače 2024. pod Klasom: 034-06/24-01/9 zaprimilo zahtjev za očitovanjem koji je podnio Domagoj Latinac.

U zahtjevu podnositelj traži dostavu mišljenja te izradu smjernica i uputa u svrhu pravodobnog informiranja radi li se u određenim hipotetskim situacijama o sukobu interesa.

Prije svega moli potvrdu je li fizička osoba, imenovana na funkciju predstavnika jedinice lokalne samouprave (dalje u tekstu: JLS) u Skupštini trgovačkog društva u kojoj ta JLS koju predstavlja nema većinski udio, ujedno i obveznik postupanja prema Zakonu o sprječavanju sukoba interesa („Narodne novine“ broj 143/21., u daljnjem tekstu: ZSSI), te ukoliko jest, po kojem stavku članka 3. navedenog zakona, ili se pod obveznikom postupanja (po navedenom Zakonu) smatra čelna osoba promatrane JLS koja je tog predstavnika (fizičku osobu) imenovala.

Pritom navodi sljedeće situacije:

a) može li fizička osoba koja je predstavnik JLS u Skupštini trgovačkog društva u kojem ta JLS (koju osoba predstavlja) nema većinski udio, dakle, ne donosi samostalno odluke iz nadležnosti Skupštine, ujedno biti i zaposlenik tog trgovačkog društva, te ima li razlike u tome je li fizička osoba (predstavnik JLS) zaposlena u tom trgovačkom društvu prije stupanja ili za vrijeme trajanja funkcije predstavnika JLS u Skupštini tog trgovačkog društva,

b) slijedom navedenog pod "a", može li fizička osoba koja je predstavnik JLS u Skupštini trgovačkog društva, u trenutku kada obnaša funkciji predstavnika JLS u Skupštini trgovačkog društvu, postati zaposlenik tog trgovačkog društva uzimajući u obzir činjenicu da Skupština nema nadležnost po pitanju zapošljavanja (što je po Društvenom ugovoru nadležnost Uprave), kao i činjenicu da JLS koju predstavlja nema većinski udio u Skupštini;

- ukoliko navedeno predstavlja potencijalan sukob interesa, postavlja pitanje postoji li rok nakon prestanka funkcije predstavnika JLS u Skupštini trgovačkog društva, koji mora proteći nakon kojeg bi se, tada vec bivši/a predstavnik/ica, mogao zaposliti u tom trgovačkom društvu.

c) može li predstavnik JLS u Skupštini trgovačkog društva u kojem (kako je navedeno pod "a") ta JLS nema većinski udio u trgovačkom društvu, sa svojim privatnim poduzećem i/ili poduzećem u kojem je zaposlenik sklapati ugovore i poslovati sa tim trgovačkim društvom (u kojem je predstavnik JLS u Skupštini) uzimajući u obzir da se primjerice radi o ugovorima koji nisu u nadležnosti Skupstine nego isključivo u nadležnosti Uprave kako i Društveni ugovor tog društva propisuje, te ima li razlike u tome je li do poslovanja došlo prije stupanja ili za vrijeme trajanja funkcije predstavnika JLS u Skupštini tog trg. Društva;

- ukoliko navedeno predstavlja potencijalan sukob interesa, postoji li rok nakon prestanka funkcije predstavnika JLS u Skupštini trgovačkog društva, koji mora proteći nakon kojeg bi, tada vec bivši/a predstavnik/ica, sklapati ugovore s tim trgovačkim društvom,

d) ukoliko se u primjeru "c" radi o užem i/ili širem članu obitelji predstavnika JLS u Skupštini, koji posluje s trg. društvom, postavlja upit mora li se predstavnik JLS u Skupštini izuzeti od donošenja predmetne odluke a koja se tiče poslovanja promatranog trg. društva s članom obitelji.

Navodi da postavlja upit jer nije pronašao određene odgovore na eventualne prethodno spomenute situacije obzirom da je nejasna obveza primjene Zakona za nekoga ko je predstavnik JLS (koju direktno zastupa načelnik te JLS), ali i zbog činjenice da JLS nema većinski udio promatranog trg. Društva, stoga ne može samostalno donositi odluke, radi čega je teško odrediti je li se radi ili ne o potencijalnom sukobu interesa.

Navodi da su mu informacije potrebne jer u skupštinama trgovačkih društava kojima su JLS osnivači u pravilu sjedi više članova, slijedom čega je od iznimnog značaja prepoznati i najmanji oblik potencijalnog sukoba interesa kako bi, sukladno dobivenim informacijama, bilo moguće djelovati po istima.

Povjerenstvo je 19. veljače 2024. putem elektroničke pošte od podnositelja zatražilo dopunu zahtjeva konkretiziranjem odnosi li se opisana situacija i upit na podnositelja ili drugu fizičku osobu koja je ujedno i obveznik prema odredbama ZSSI-a.

Podnositelj se istog dana očitovao navodeći da opisana situacija sadrži više potencijalnih, hipotetskih situacija te da se ne odnosi niti na njega niti na bilo koju drugu osobu (barem po njegovim saznanjima) nego, zbog nejasnoća u predmetnom Zakonu traži dostavu mišljenja po pitanju predstavnika u Skupštini, a koju kategoriju ne može pronaći u spomenutom Zakonu obzirom da predstavnik JLS-a u Skupštini po nekakvoj svojoj definiciji predstavlja volju/odluku, a ne donosi ju samostalno.

Navodi kako je njegov upit je bio postavljen u smislu raščlanjenja i objašnjenja je li predstavnik JLS-a uopće obveznik odredbi Zakona u tom smislu.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva na temelju članka 32. stavka 1. podstavaka 3., 4. i 5. ZSSI-a na 41. sjednici održanoj 28. veljače 2024. godine podnositelju daje očitovanje kako slijedi.

Člankom 3. ZSSI-a određen je krug obveznika na koje se primjenjuju odredbe toga Zakona. Osim obveznika navedenih u stavku 1. toga članka, sukladno stavku 2. istog članka odredbe ZSSI-a primjenjuju se i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske.

Člankom 4. stavkom 1. ZSSI-a propisano je da su predstavnička tijela jedinica lokalne i područne (regionalne) samouprave dužna donijeti kodeks ponašanja koji se odnosi na članove predstavničkih tijela i sadrži odredbe o sprječavanju sukoba interesa, načinu praćenja primjene kodeksa, kao i o tijelu koje odlučuje u drugom stupnju o odlukama predstavničkog tijela o povredama kodeksa koji su u njegovoj nadležnosti. Stavkom 3. predmetnog članka propisano je da je član predstavničkog tijela dužan pisanim putem u roku od 15 dana od stupanja na dužnost ili stjecanja udjela obavijestiti predsjednika predstavničkog tijela ako ima 5 % ili više udjela u vlasništvu poslovnog subjekta.

Slijedom navedenog, fizička osoba koja je predstavnik jedinice lokalne i područne (regionalne) samouprave u Skupštini trgovačkog društva u kojem ta JLS nema većinski udio nije obveznik ZSSI-a. Međutim, ako se radi o osobi koja je obveznik iz članka 3. ZSSI-a ( npr. Župan, gradonačelnik ili općinski načelnik odnosno druga imenovana osoba) tada se na iste primjenjuju odredbe ZSSI-a i njhovo postupanje može predstavljati povod za postupak pred Povjerenstvom.

Sukob interesa članova skupštine trgovačkih društava na koje se ne primjenjuje ZSSI propisan je Zakonom o trgovačkim društvima („Narodne novine“, broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15., 40/19., 34/22., 114/22., 18/23. i 130/23.) kao i općim aktima tog trgovačkog društva.

Ukoliko se radi o članu predstavničkog tijela JLS-a, upućuje se na odredbu članka 4. ZSSI-a, a kojom je propisano da su predstavnička tijela jedinica lokalne i područne (regionalne) samouprave dužna donijeti kodeks ponašanja koji se odnosi na članove predstavničkih tijela i sadrži odredbe o sprječavanju sukoba interesa, načinu praćenja primjene kodeksa, kao i o tijelu koje odlučuje u drugom stupnju o odlukama predstavničkog tijela o povredama kodeksa koji su u njegovoj nadležnosti.

Pritom se napominje da, a budući da iz iznesenih podataka ne proizlazi da se u konkretnom slučaju radi imenom i prezimenom navedenim osobama koji su obveznici sukladno stavku 3. ZSSI-a, ako bi fizička osoba koja je predstavnik jedinice lokalne i područne (regionalne) samouprave u Skupštini trgovačkog društva po nekoj drugoj osnovi bila obveznik sukladno odredbama ZSSI-a (npr. gradonačelnik, općinski načelnik, ravnatelj ustanove koji je obveznik ZSSI-a, član uprave drugog trgovačkog društva), tada bi ta osoba mogla postupati suprotno njegovim odredbama te bi njezino postupanje moglo predstavljati povod za postupak u kojem bi Povjerenstvo utvrđivalo postojanje povrede toga Zakona.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Slijedom svega navedenog, a u cilju prevencije i sprječavanja mogućeg sukoba interesa, upućuje se, kako podnositelja, tako i fizičke osobe koji su obveznici sukladno članku 3. ZSSI-a, da se u slučaju dileme predstavlja li određena konkretno navedena situacija sukob interesa, obrate Povjerenstvu radi davanja obrazloženog mišljenja ili očitovanja.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana